CELEX ID: 32011D0898
Publication Date: 2011-12-21

Document:
KOMISIJOS ĮGYVENDINIMO SPRENDIMAS
2011 m. gruodžio 21 d.
kuriuo iš dalies keičiamas Sprendimas 2009/852/EB dėl pereinamojo laikotarpio priemonių pagal Europos Parlamento ir Tarybos reglamentus (EB) Nr. 852/2004 ir (EB) Nr. 853/2004, taikomų reikalavimų neatitinkančio žalio pieno perdirbimui tam tikrose Rumunijos pieno perdirbimo įmonėse, ir dėl tokių įmonių struktūros reikalavimų
(pranešta dokumentu Nr. C(2011) 9562)
(Tekstas svarbus EEE)
(2011/898/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 852/2004 dėl maisto produktų higienos (1), ypač į jo 12 straipsnio antrą pastraipą,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (2), ypač į jo 9 straipsnį,
kadangi:
(1)
Reglamentu (EB) Nr. 852/2004 maisto ūkio subjektams nustatytos bendrosios maisto produktų higienos taisyklės, grindžiamos, be kita ko, rizikos veiksnių analizės ir svarbiausiųjų valdymo taškų principais. Jame nustatyta, kad maisto ūkio subjektai privalo laikytis tam tikrų šiais principais grindžiamų procedūrų;
(2)
Reglamentu (EB) Nr. 853/2004 nustatyti konkretūs gyvūninių maisto produktų higienos reikalavimai maisto ūkio subjektams ir papildytos Reglamentu (EB) Nr. 852/2004 nustatytos taisyklės. Reglamentu (EB) Nr. 852/2004 nustatytos taisyklės apima pieno perdirbimo įmonėms taikomus struktūros reikalavimus, o Reglamentu (EB) Nr. 853/2004 nustatytos taisyklės apima tokioms įmonėms taikomus struktūros reikalavimus bei žalio pieno ir pieno gaminių higienos reikalavimus;
(3)
Komisijos sprendimo 2009/852/EB (3) 2 straipsnyje nustatyta, kad reglamentuose (EB) Nr. 852/2004 ir (EB) Nr. 853/2004 išdėstyti struktūros reikalavimai to sprendimo I priede išvardytoms Rumunijos pieno perdirbimo įmonėms netaikomi iki 2011 m. gruodžio 31 d.;
(4)
Sprendimu 2009/852/EB taip pat nustatyta, kad, nukrypstant nuo Reglamento (EB) Nr. 853/2004, to sprendimo II priede išvardytoms pieno perdirbimo įmonėms leidžiama iki 2011 m. gruodžio 31 d. perdirbti reikalavimus atitinkantį ir jų neatitinkantį pieną, jei perdirbimas atliekamas atskirose gamybos linijose;
(5)
be to, Sprendimu 2009/852/EB nustatyta, kad to sprendimo III priede išvardytoms pieno perdirbimo įmonėms leidžiama iki 2011 m. gruodžio 31 d. perdirbti reikalavimus atitinkantį ir jų neatitinkantį pieną ne atskirose gamybos linijose;
(6)
2011 m. rugsėjo mėn. Rumunija pranešė Komisijai, kad nuo 2012 m. sausio mėn. visos šiuo metu Sprendimo 2009/852/EB I priede išvardytos pieno perdirbimo įmonės atitiks reglamentuose (EB) Nr. 852/2004 ir (EB) Nr. 853/2004 išdėstytus struktūros reikalavimus. Todėl Sprendimo 2009/852/EB 2 straipsnis turėtų būti išbrauktas;
(7)
todėl Sprendimo 2009/852/EB I ir II priedus reikėtų atitinkamai iš dalies pakeisti;
(8)
be to, Rumunija pranešė Komisijai, kad įsigaliojus Sprendimui 2009/852/EB gerokai padidėjo Reglamento (EB) Nr. 853/2004 reikalavimus atitinkančio žalio pieno, pristatyto į tos valstybės narės pieno perdirbimo įmones, dalis. Rumunija taip pat parengė veiksmų planą, kuriuo siekiama, kad visa pieno gamybos grandinė toje valstybėje narėje atitiktų ES taisykles;
(9)
tačiau pagal Rumunijos ataskaitą, pateiktą remiantis Sprendimo 2009/852/EB 6 straipsniu, ir 2011 m. spalio 17 d. Rumunijos valdžios institucijų Maisto grandinės ir gyvūnų sveikatos nuolatiniam komitetui pateiktą informaciją, Rumunijos pieno sektoriaus padėtis vis dar neatitinka Reglamento (EB) Nr. 853/2004 reikalavimų;
(10)
atsižvelgiant į esamą padėtį ir kad Rumunijos valdžios institucijų pastangos nenueitų perniek, tikslinga pratęsti Sprendime 2009/852/EB nustatytų priemonių taikymą;
(11)
Rumunija turėtų toliau dėti pastangas, kad Sprendimo 2009/852/EB II ir III prieduose išvardytų įmonių perdirbtas žalias pienas atitiktų Reglamento (EB) Nr. 853/2004 reikalavimus;
(12)
Rumunija visų pirma turėtų toliau stebėti padėtį ir teikti Komisijai reguliarias pažangos, daromos siekiant visiškai įgyvendinti minėtus reikalavimus, ataskaitas. Remiantis tų ataskaitų išvadomis reikėtų imtis atitinkamų priemonių;
(13)
todėl Sprendimą 2009/852/EB reikėtų atitinkamai iš dalies pakeisti;
(14)
šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2009/852/EB iš dalies keičiamas taip:
1.
2 straipsnis išbraukiamas;
2.
3 straipsnyje data „2011 m. gruodžio 31 d.“ pakeičiama data „2013 m. gruodžio 31 d.“;
3.
4 straipsnyje data „2011 m. gruodžio 31 d.“ pakeičiama data „2013 m. gruodžio 31 d.“;
4.
6 straipsnis pakeičiamas taip:
„6 straipsnis
1. Rumunija Komisijai teikia metines ataskaitas dėl pažangos, padarytos užtikrinant, kad Reglamentą (EB) Nr. 853/2004 atitiktų:
a)
reikalavimų neatitinkantį pieną gaminantys gamybos ūkiai;
b)
reikalavimų neatitinkančio pieno surinkimo ir vežimo sistema.
Pirma metinė ataskaita Komisijai pateikiama ne vėliau kaip 2012 m. gruodžio 31 d., o antra - ne vėliau kaip 2013 m. spalio 31 d.
Ataskaitos teikiamos IV priede nurodyta forma.
2. Komisija atidžiai stebi pažangą, daromą įgyvendinant Sprendimo 2009/852/EB II ir III prieduose išvardytų įmonių perdirbtam žaliam pienui taikomus Reglamento (EB) Nr. 853/2004 reikalavimus.
Jeigu Komisija, remdamasi Rumunijos pateiktomis ataskaitomis, mano, kad iki 2013 m. gruodžio 31 d. reikalavimai greičiausiai nebus įgyvendinti, ji siūlo atitinkamas priemones padėčiai ištaisyti.“
5.
7 straipsnyje data „2011 m. gruodžio 31 d.“ pakeičiama data „2013 m. gruodžio 31 d.“;
6.
I, II ir III priedai iš dalies keičiami, kaip nurodyta šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje 2011 m. gruodžio 21 d.

EuroVoc Classification:
Level 1: 100149
100161
100157
100144
Level 2: 100277
100255
100283
100259
100258
100282
100215
100176
Level 3: 1360
5781
5283
5087
122
4057
2763
914
2200
4416
1268
All Descriptors: 1279
1406
1569
2324
3763
4498